runetrust/blame-folketinget-dk huggingface dataset:
Mette Frederiksen (S), 2011-12-20:
I den forbindelse er det også vigtigt for mig at sige, at når man modtager en offentlig overførselsindkomst i dag, kan man udføre frivilligt arbejde helt ubegrænset, hvad angår f.eks. det at være besøgsven, at være leder i idrætsverdenen, at være indsamler til nødhjælp eller julehjælp til børn, der vokser op i fattigdom, eller andre gode formål.
Pernille Skipper (EL), 2015-11-16:
Vi er i Enhedslisten ret optaget af, at den øgede arbejdsbyrde, der kommer i børnehusene i forbindelse med videoafhøringer, ikke skal betyde, at det arbejde, de laver, med at behandle de særlig sårbare misbrugsofre, kommer til at lide skade, og derfor vil vi meget gerne have justitsministeren til at svare på, hvordan man vil sikre, at der kommer de fornødne ekstra bevillinger til børnehusene.
Louise Schack Elholm (V), 2009-01-15:
Kan ordføreren bekræfte over for mig, at tre fjerdedele af alle udsætninger sker på grund af en dårlig økonomi, og at det, vi går ind og kigger på her i forbindelse med den her satspuljeaftale, netop er at prøve at hjælpe dem med at blive bedre til at administrere deres økonomi?
Alex Ahrendtsen (DF), 2022-05-04:
Hvorfor i alverden vil Socialdemokraterne være med til at opbygge en EU-hær, når vi har et glimrende NATO, som er en forsvarsalliance bestående af suveræne lande med nationale militære apparater, og som er fantastisk til at orkestrere en militær indsats, hvilket EU ikke er?
Katrine Daugaard (LA), 2024-12-17:
I LA vil vi også hjertens gerne give de her ekstra midler ud, og de skal ud og leve hurtigst muligt i familieretshusene, men vi har også i LA store ambitioner om at nedbringe regelmængden, og derfor kan og vil vi ikke deltage i at bruge lovtekster til at understrege den allerede gældende retstilstand.
Fatma Øktem (V), 2012-05-02:
Nu har vi jo haft den her debat igennem 6 måneder, og jeg kommer med to alternativer og kunne godt tænke mig at høre, hvilken et af dem, man vælger: Vil man gå væk fra ideen om kvoter, og er man dermed enig med Socialdemokratiet, der har været ude at sige, at det er på tide, at vi dropper de her kvoter, eller mener man, som SF's ordfører har sagt, at kvoter er et redskab for at få flere kvinder ind i bestyrelserne?
Jørgen S. Lundsgaard (KF), 2010-04-16:
Det præciseres også, at medlemmerne af programkomiteer under Det Strategiske Forskningsråd skal være anerkendte forskere med kompetence til også at vurdere kvalitet, effekt og relevans – sidstnævnte er nyt – og det sikrer, at vi får en samfundsrelevant udnyttelse af resultaterne.
Lars Boje Mathiesen (UFG), 2023-11-03:
Tværtimod er det her måske et af de mørkeste tidspunkter i danmarkshistorien, hvor et Folketing godt nok går på de sociale medier og er forarget over, hvad der sker mod jøder i dagens Danmark, men ellers bare vender ryggen til og ikke handler på det blomstrende jødehad, som vi ser i vores samfund.
Hans Andersen (V), 2006-01-17:
Det har vi bl.a. gjort med et tiltag med en vikarordning, der kan støtte op omkring, at vi får etableret flere arbejdskontrakter ude på virksomhederne netop for de sindslidende, så arbejdsgiveren ikke skal stå og være usikker på, om hr. Jensen nu også kommer i morgen, og hvis han ikke kommer, så har vi altså en vikarordning, der støtter op omkring det.
Johanne Schmidt-Nielsen (EL), 2008-01-09:
I forlængelse af disse oplysninger om, at brugerbetaling altså på den måde er blevet godkendt af ministeriet siden 2005, vil jeg gerne spørge ministeren, om han virkelig ikke mener, at ministeriet bærer noget af ansvaret for, at de studerende er blevet opkrævet brugerbetaling, hvorfor det selvfølgelig også vil være rimeligt, at det er ministeriet og ikke institutionerne, der skal betale regningen.
Pernille Rosenkrantz-Theil (S), 2022-03-25:
Noget af det, vi ikke har drøftet i dag, er hele inklusionsområdet, og jeg tror, at hvis vi skal diskutere i en dansk kontekst, hvor det er, der opstår mistrivsel, så er det bl.a., hvis ikke man får den støtte og hjælp, man egentlig har behov for i forbindelse med skoledagen.
Jann Sjursen (KRF), 1999-05-11:
Ikke desto mindre synes jeg, det er vigtigt, at vi forsøger på de vilkår, forbeholdene nu giver os, at påvirke beslutningerne i en sådan retning, at den europæiske forsvarsidentitet bliver koblet til NATO på en sådan måde, at vi ikke afkobler USA og Canada.
Morten Østergaard (RV), 2006-02-24:
Jeg kan godt forstå, at både Dansk Industri og Dansk Arbejdsgiverforening blev fortørnede, når det faktisk har vist sig, at 85 pct. af fremgangen i flygtninges og indvandreres beskæftigelse er sket i den private sektor, hvorimod det offentlige står for en meget lille del.
Jens Peter Vernersen (S), 2008-01-16:
Det må være noget af det første, som i hvert fald må afklares, inden vi går videre i den her diskussion, at der bestemt ikke skal være nogen aldersdiskrimination, så man har lige så meget ret til genoptræning, når man er 60 år eller 65 år, som man har, når man er 30 eller 40 år.
Simon Pihl Sørensen (S), 2006-05-31:
Mener Det Konservative Folkepartis ordfører, at det er rimeligt, at en folkepensionist skal vente 1, 2 eller 3 år, eller at en studerende for den sags skyld skal vente i årevis, for at få konstateret, om de bor steder, hvor der er sundhedsskadeligt?
Troels Lund Poulsen (V), 2006-01-19:
Den holdning, som hr. Holger K. Nielsen giver udtryk for, den holdning, som SF's formand, hr. Villy Søvndal, også har givet udtryk for, er – og jeg citerer: Hvis USA trak sig ud med en undskyldning, så ville den folkelige opbakning til terroristerne svinde ind.
Lisbeth Bech Poulsen (SF), 2019-12-18:
Så når man regner pengene ud til ældreområdet, når vi, og det tør jeg godt love, inden der er gået 4 år at holde det løfte, som vi kommer til at holde, men som DF ikke har holdt; og jeg ved godt, hvad det opfølgende spørgsmål er, og det skal jeg også nok besvare.
Mette Frederiksen (S), 2015-10-08:
I kan vælge en vej, hvor Dansk Folkepartis manglende ansvarlighed skal forenes med Liberal Alliances evige ideologiske angreb på vores velfærdssamfund, eller I kan vælge en vej, hvor udviklingen af vores velfærd styrkes, og hvor vi med økonomisk ansvarlighed fastholder et bredt samarbejde i Folketinget.
Astrid Krag (S), 2024-04-03:
Selv om det er bedst at forebygge, mener vi i Socialdemokratiet også, at der er tegn på, at vi har behov for at skærpe ordensbekendtgørelsen, så vi kan passe bedre på den, der er blevet gjort fortræd, og så det bliver mere enkelt at sende den eller de elever med krænkende adfærd hjem.
Brian Mikkelsen (KF), 2014-04-03:
Et enkelt lille eksempel på det: Hvis man sådan kigger på nøgletallene for SMV'erne i Danmark, kan man se, at 60 pct. af de små og mellemstore virksomheder inden for de sidste 5 år ikke har skabt et eneste nyt produkt eller har innoveret en eneste ny proces – 60 pct. – seks ud af ti – af de danske virksomheder har så at sige stået stille.
Charlotte Dyremose (KF), 2002-05-14:
Til det her med, hvad Det Konservative Folkeparti gør, og hvad Det Konservative Folkeparti siger, er det altså Det Konservative Folkeparti i en regering med en konservativ socialminister, der f.eks. har givet 500 mio. kr. til at hjælpe netop de svageste, som har været med til at nedsætte Rådet for Socialt Udsatte for netop at prøve at hjælpe de svageste i det her samfund.
Morten Bødskov (S), 2006-04-21:
Det næste er jo, at Red Barnet og rigspolitiet mere eller mindre direkte siger, at hvis det her skal have nogen effekt, skal der være et tættere samarbejde med børneorganisationerne, rejsebranchen og andre, som har forbindelse med de her folk, der kunne tænkes at rejse ud med vanvittige tanker om, hvad de kan gøre med børn.
Naser Khader (KF), 2018-11-13:
Når alt det er sagt, er det også vigtigt for os Konservative, at vi, hvis vi skal gå ned ad den vej, skal stå på et solidt og grundigt lovforberedende arbejde, som læner sig op ad andre landes erfaringer og vores egne juridiske kompetencer og vurderinger af, hvordan de erfaringer skal se ud i en dansk kontekst.
Lars Løkke Rasmussen (V), 2009-02-19:
Og det er sådan set det, som satsreguleringen sikrer, nemlig at danske overførselsindkomstmodtagere får en regulering i deres overførsel, der tager udgangspunkt i, hvad det er for nogle lønstigninger, vi har i vores samfund, frem for det, man også kunne argumentere for, nemlig at man skulle sikre deres købekraft, altså, at hvis mælk og smør steg, så skulle pensionen eller kontanthjælpen, eller hvad det nu måtte være, reguleres i overensstemmelse med de prisstigninger, så man havde den samme købekraft.
Marcus Knuth (KF), 2022-04-06:
Jeg har jo nævnt eksemplet, og jeg er sikker på, at ordføreren husker det fra Indfødsretsudvalget, med en person, selvfølgelig anonym, som havde fået fem domme for igen og igen at have begået omfattende tyverier for lige under grænsen for, hvad der udløser karens.
Karen J. Klint (S), 1998-04-14:
Lovforslag nr. L 46 fremsættes af indenrigsministeren for at sikre, at lov om folkeregistrering er forenelig med Europa-Parlamentet og Rådets direktiv om beskyttelse af personer i forbindelse med databehandling af personoplysninger og om fri udveksling af sådanne oplysninger.
Peter Skaarup (DF), 2001-02-28:
Punkt 2: Hvad nu hvis juridiske eksperter måtte vurdere, at aftalen er i strid med de forudsætninger, der er om, at olieforekomster i princippet tilhører Danmark, og der er Frederik Harhoff jo en af de gode eksperter, der netop siger i et kapitel om det færøske hjemmestyre i »Rigsfællesskabet«, som han har begået, at en sådan overdragelse ville stride imod dansk højhedsrets udelighed, jf. statsministerens ovennævnte skrivelse af 18. februar 1982, som statsministeren også omtaler?
Peter Skaarup (DF), 2012-02-24:
PKK står på terrorlisterne for EU, for Canada, Australien, Storbritannien og USA, og derfor betragter Danmark jo også organisationen som en terrororganisation, og ifølge den dom, der er afsagt ved byretten, er det sådan, at tv-stationen bliver dømt for at gengive budskaber fra PKK uden inddragelse af andre synspunkter.
Malte Larsen (S), 2022-03-29:
Med lovforslaget her vil vi understøtte rådets restriktive foranstaltninger og medvirke til at besværliggøre omgåelse af forbuddet ved at indføre lignende restriktioner for kontanter og værdipapirer i danske kroner, som det også gælder for kontanter og værdipapirer i euro.
Keld Albrechtsen (EL), 2003-11-25:
Så skiftede ministeren efterfølgende opfattelse og blev tilhænger af en høring, men så endte det med, at han blev tilhænger af en høring, der kun skal omfatte et enkelt spørgsmål, nemlig hvorvidt der er tale om brud på grundloven, og det er selvfølgelig et væsentligt spørgsmål.
Jørn Jespersen (SF), 2002-11-20:
Det er jo definitionen på bunden bistand, og det er det, jeg gerne vil have gjort op med. Det forstår jeg, at vi er enige om, og vi stiller selvfølgelig krav om, at når vi binder af for al bistand, skal vi selvfølgelig holde øje med og arbejde aktivt for, at de andre lande lever op til forpligtelsen, det er klart.
Peter Skaarup (DF), 2010-05-04:
Mit spørgsmål går altså på: Er fru Maja Panduro ikke enig i, at det er dybt problematisk, hvis man straffer og i øvrigt kontrollerer langt mere på den svenske side, i forhold til hvad man gør i Danmark, fordi der på den måde kan spekuleres i, at Danmark i højere grad er et fristed for import af euforiserende stoffer, herunder jo hvad der foregår på Christiania, hvor det er en kendt sag, at hash kan købes relativt frit?
Villy Søvndal (SF), 2002-05-27:
Kampen mod terror er et af de helt dominerende temaer bl.a. understreget af Bushs rejse til Europa i denne uge og hans udtalelser i torsdags om Putin som hans allerbedste ven uden smålig skelen til, at risikoen jo er, at man glemmer, hvad der sker i f.eks. Tjetjenien.
Morten Østergaard (RV), 2009-04-15:
Og de kan i sidste ende indbringe det for en domstol, der så må tage stilling til, om det er kammeradvokaten, regeringen og beskæftigelsesministeren, der havde ret i, at det var lovligt, og at der var hjemmel til det, eller om det var de tre partier på Folketingets venstrefløj, en række andre jurister og de journalister, der har bragt sagen frem, fordi de mente, at der er noget at komme efter, der har ret.
Dorte Bennedsen (S), 2001-03-16:
Men for de meget få borgere, der har problemer og får metadon eller morfin, og hvad det ellers kan være, kan det være trygt og godt, at de har attesten med, hvis de bliver stoppet i tolden eller et andet sted og bliver spurgt: Hør, hvorfor har du så meget af det her med, skal du ud og sælge det på det sorte marked?
Martin Lidegaard (RV), 2007-04-12:
Altså, jeg er helt med på, at fra 2008 og frem skal vi ikke blande os i, hvad bestyrelsen vil prioritere og ikke vil prioritere, jeg synes bare, at for 2007 har vi en lidt ekstraordinær situation af de to grunde, jeg har nævnt her, og at der derfor måske for en gang skyld kunne ageres lidt hurtigere, end vi plejer at gøre på det energipolitiske område.
Mads Olsen (SF), 2026-02-05:
Nu står DF og slår sig op på, at vi ikke skal give dansk statsborgerskab til antidemokrater, hvilket jeg da bakker op om, men samtidig vil man ikke tage afstand fra at samarbejde med en mand, der deler videoer med opfordringer til vold imod folkevalgte politikere, fordi de står for en anden immigrationspolitik.
Søren Pape Poulsen (KF), 2022-10-06:
Altså, mener hr. Jacob Mark virkelig, at hvis man får færre ansatte i administrationen, eller hvis vi siger til hinanden, at der er tårnhøj beskæftigelse i Danmark – det er vi jo enige om; det siger Socialdemokraterne også hele tiden – så skal vi stadig væk bruge 13 mia. kr. på den aktive beskæftigelsesindsats?
Lone Møller (S), 2007-04-24:
Men rapporten ligger der, og den taler sit eget sprog, og derfor vil jeg da gerne spørge Venstres ordfører, om hun ikke synes, at det er dybt bekymrende, hvis ledende oversygeplejersker og ledende personale på chefniveau bremser socialog sundhedsassistenterne i selvstændigt at udføre de opgaver, som de i henhold til deres uddannelse har kompetencer til.
Søren Pape Poulsen (KF), 2017-11-24:
Jeg vil bare gentage det, jeg har sagt: Jeg ved godt, at hr. Peter Kofod Poulsen ikke var hundrede procent begejstret for alt i det udspil om ungdomskriminalitet, så jeg håber, at vi kommer med noget her, hvor begejstringen så er lidt større.
Villum Christensen (LA), 2010-11-16:
I Liberal Alliance har vi bestemt ikke noget imod, at der sættes en stopper for det helt usædvanlige tilskudscirkus, som kommer til udtryk ved disse indefrysninger af ejendomsskatter, hvor ofte velhavere og i øvrigt ofte dem med god forstand på økonomi kan spekulere i kunstigt nedsatte renteudgifter på skatteborgernes regning.
Villy Søvndal (SF), 2003-03-25:
Jeg kan huske, at jeg var til møde med hr. Helge Adam Møller i Slagelse, hvor gættet var, at det her varer 1 uge, måske 14 dage, så er det overstået, for styret ville fuldstændig kollapse, når irakerne får muligheden for at gøre op med deres forhadte hersker.
Kristian Thulesen Dahl (DF), 2000-02-02:
Vi håber selvfølgelig i Dansk Folkeparti, at det bliver demokratiets vej, hvor man respekterer dem, der bliver valgt, også her i Folketinget, på lige fod, og selvfølgelig siger, at vi er valgt for at have forskellige meninger og lade meningerne brydes.
Finn Sørensen (EL), 2016-05-23:
Og punkt 2: Hvor meget integration på arbejdsmarkedet er der så tale om, hvis man ikke får en overenskomstmæssig løn for de få timer, man kan arbejde, men i stedet får en eller anden, jeg havde nær sagt almisse, i form af at man kan få et gratis måltid mad og sådan nogle ting?
Jann Sjursen (KRF), 2001-01-25:
Men dette, at det bliver en kommenteret udgave, er noget, vi kan rette på i forbindelse med udvalgsbehandlingen, hvis Folketinget måtte være indstillet på det. Det er klart, at udlevering af grundloven i sig selv ikke betyder, at så får man partout danske værdier ind under huden, og så har man én gang for alle styr på det, hvad enten det er, fordi man bliver 18 år, eller fordi man erhverver dansk indfødsret.
Mona Juul (KF), 2022-03-15:
Ser vi på den økonomiske del, vil alene det her lovforslag, hvis alle kommuner tilsluttede sig det, give en samlet samfundsøkonomisk gevinst på op mod 4 mia. kr. i 2040 på grund af færre dødsfald, færre indlæggelser og færre sygedage.
Ellen Trane Nørby (V), 2007-05-03:
Derudover har vi med den aftale, der blev lavet om egnsteatrene, sikret, at der også er nogle kvalitative udviklingsmuligheder for egnsteatrene, åbnet op for, at der kan være et bedre samarbejde mellem egnsteatrene, og ved at tage de anbefalinger, der kom fra det udvalg, der sad over et års tid og arbejdede med egnsteatrene, har vi også indført en konsulentordning, som tages uden for den økonomiske ramme, for at sikre, at der også er nogle, der eksternt kan komme ind og være med til at sparre med egnsteatrene og sikre, at udviklingen går videre.
Christian Friis Bach (RV), 2023-04-27:
Det er jeg virkelig stolt af som dansker, og at vi fortsat står bag flygtningekonvention, og at flygtninge også kan søge asyl i Danmark, er en lille pris at betale for ikke at vende tilbage til de rædsler, som flygtninge oplevede i Europa under anden verdenskrig, og for at sikre, at flygtninge andre steder i verden ikke oplever de samme rædsler og oplever at blive sendt tilbage til forfølgelse og i værste fald døden.
Kaare Dybvad (S), 2016-05-03:
Med hensyn til udviklingsbistanden er der sådan set ikke den store uenighed, men så vidt jeg er orienteret – og ordføreren må jo rette mig, hvis jeg tager fejl – har Enhedslisten stemt imod hver eneste stramning af udlændingepolitikken, så langt som man kan huske tilbage.
Pia Kjærsgaard (DF), 1997-11-06:
Jeg skal bede ministeren bekræfte eller afkræfte her fra talerstolen, om man har været klar over problemet i flere år, og om ministeren vil bekræfte, at der i de seneste 3 år er sket udbetalinger i en størrelsesorden 50-70 mio. kr. om året til udenlandske borgere i pensionsalderen.
Eigil Andersen (SF), 2009-11-19:
Mange velstillede burde egentlig have betalt topskat af de her udbetalinger fra SP, men regeringen lod dem slippe med 35 pct. af den første halve snes tusind, så vidt jeg husker, og derefter kun 50 pct. af resten, altså klart billigere end topskat, og det nød de velstillede så meget gavn af.
Eigil Andersen (SF), 2011-05-03:
Altså, det, vi taler om her, er, at hvis der er tale om, at en del af arbejdsprocessen, hvis man gennemfører den som hidtil, påfører folk alvorlige sygdomme – at de risikerer at få kræft, eller de risikerer at få hjerneskader – så må jeg da sige, at i forhold til at få hjerneskader eller få kræft, ville jeg foretrække, at man så brugte automatisering.
Martin Lidegaard (RV), 2007-02-06:
Der er nogle, der snakker biobrændstoffer, og nogle, der synes, det er en god idé – andre synes, det er en dårlig idé – men mens vi har hentet størstedelen af vores CO2-nedgang i de øvrige sektorer ved at spare på energien, vil man tilsyneladende fra regeringens side overhovedet ikke have initiativer, hvor man sparer på transportsektoren.
Lene Espersen (KF), 2008-05-16:
Selv om udgangspunktet her er, at der idømmes en bødestraf, så findes der i retspraksis også eksempler på, at domstolene efter en konkret vurdering har idømt en tiltalt frihedsstraf i sager vedrørende grovere og uforsvarlig behandling af dyr.
Hans Christian Schmidt (V), 2007-04-19:
Efterfølgende har et flertal bestående af regeringen og Dansk Folkeparti så med F 33 af 25. marts 2004 med tilfredshed noteret resultaterne af forhandlingerne i Rådet af EU's landbrugs- og fiskeriministre om en midtvejsevaluering af den fælles landbrugspolitik i EU i 2003, idet reformen indebærer øget markedsorientering, samt at landdistriktspolitikken tillægges større betydning.
Kristen Touborg (SF), 2003-10-24:
Når de så kommer i skole, kan de få lidt oplysning om, at de skal spise flere grøntsager, men hvem fortæller dem, at det usunde ved franske kartofler og pommes frites skyllet ned med Coca-Cola og suppleret med slik ikke kan opvejes af, at man spiser nogle gulerødder efterfølgende? Skolemadordningen har været en del af debatten her i dag og med god grund, synes jeg.
Ebbe Kalnæs (CD), 1999-02-02:
Vi afviser ikke dermed andre muligheder og andre instrumenter, men fru Vibeke Peschardt skal samtidig huske på, at når vi undlader at stemme i den her situation, er det, fordi vi synes, det er at sætte mål af en eller anden slags, som man ikke finder instrumenter der virker til, og det vil vi ikke deltage i.
Holger K. Nielsen (SF), 2019-02-28:
Det er mange billioner kroner, der bliver brugt på køb og salg af våben rundtomkring i verden, våben, der bruges i konflikter, i krige, bruges af diktatorer til at undertrykke befolkningerne, og våben, som er årsag til eller i hvert fald medvirkende til, at millioner af mennesker enten bliver dræbt eller såret.
Heidi Bank (V), 2020-11-17:
Nu kan man så sige, at det, vi står og diskuterer i dag, jo er, at der skal ske noget yderligere; at vi skal gøre det nemmere for de her boligforeninger at sætte de lejere ud, som er kriminelle, som chikanerer i boligområdet, og som gør livet utrygt for de mennesker, der er beboere der.
Thorkild B. Fransgaard (FP), 1999-05-20:
Så man kan også konkludere, som de gør i rapporten, ikke under konklusionen, men som man læser på side 24 under »Folkesundheden«: Det kan derfor ikke bevises ifølge undersøgelserne, at pesticider i de mængder og de grænseværdier, der er her, er sundhedsfarlige.
Jakob Sølvhøj (EL), 2021-06-01:
Jeg spørger ikke til indholdet af overenskomsten – det er jeg med på forhandles af parterne – men om ministeren vil kigge på udmålingsbekendtgørelsen, sådan at der udmåles økonomi til at kunne sikre løn- og arbejdsvilkår, der svarer til sammenlignelige faggrupper.
Simon Emil Ammitzbøll (LA), 2014-06-03:
Eller også kan der ske det modsatte – og det er jeg bekymret for – nemlig at der ikke vil komme en egentlig diskussion, at der ikke vil komme en rigtig debat, og at vi egentlig ikke fik sat fingeren der, hvor der er mest ømt, og dermed ikke får taget det her alvorligt.
Mia Falkenberg (DF), 2006-02-03:
Da Dansk Folkepartis EU-ordfører, hr. Morten Messerschmidt, ikke kan være til stede, skal jeg på hans vegne fremføre følgende: Enhedslistens forslag har til hensigt at sikre, at der ikke sker overtrædelse af folkeretten i forbindelse med fiskeri ud for Vestsaharas kyst. Det formål kan vi i Dansk Folkeparti fuldstændig tilslutte os.
Eigil Andersen (SF), 2008-06-03:
Med hensyn til spørgsmålet om, at man stadig væk kan få supplerende dagpenge, er sagens kerne jo - f.eks. i forhold til det løsarbejde, jeg nævnte før, og i forhold til de faste deltidsjob - at man bliver nødt til at holde op tidligere, nemlig efter 30 uger, hvor det hidtil har været efter 52 uger.
John Vinther (KF), 1997-12-11:
Justitsministeren vil, når han læser referatet af dagens forhandling, kunne se følgende, som jeg nu gentager for god ordens skyld: Politiske forhandlinger er altid sådan, at man jo nødvendigvis, hvis man vil nå frem til et fælles mål, må give køb på nogle af sine synspunkter fra begge sider af forhandlingsbordet.
Astrid Krag (S), 2019-11-26:
Og i sidste uge fik vi for første gang resultater fra Børnesagsbarometret, som jo er noget, vi har aftalt tidligere, og som gør, at vi i løbet af et 3-årsrul kommer til at have fuld sagsbehandling i alle kommuner i det her land og kan se, hvor det er, at fejlene er i sagsbehandlingen, og hvor problemerne med retssikkerheden er.
Sophie Hæstorp Andersen (S), 2008-04-22:
Men årsagen til, at nogle af ildsjælene måske ikke kan komme til, kunne også være, at kravene både fra kommuner og også fra Velfærdsministeriet og andre, som netop deler penge ud, også er, at man skal kunne administrere penge, man skal løbende kunne komme med tilbagemeldinger om, hvordan det går, og hvordan pengene er blevet brugt, og man skal også have revideret sine regnskaber.
Rasmus Prehn (S), 2007-02-06:
Derudover vil jeg da gerne have ministeren til her i salen at give håndslag på, at ministeren vil igangsætte en undersøgelse, så vi kan være helt sikre på, at vi ikke har forskere i Danmark, som har fået tilbudt et beløb for at mene noget andet, end der egentlig er et objektivt forskningsgrundlag for at mene.